Нанэ Iумахуэ Къалэ Iэминат и ныбжьыр илъэсищэ ирокъу
Дзэлыкъуэ щIыналъэм хыхьэ Сэрмакъ къуажэм щыпсэу Къалэ Iэминат Хьэмрашэ и пхъум и ныбжьыр илъэси 100 ирикъуащ иджыблагъэ.
И махуэшхуэмкIэ нэхъыжьыфIым ехъуэхъуну, Урысейм и Президент Путин Владимир, КъБР-м и Iэтащхьэ КIуэкIуэ Казбек, Дзэлыкъуэ щIыналъэм и щIыпIэ администра-цэм и Iэтащхьэ Джатэ Руслан сымэ, апхуэдэуи Урысейм и Пенсэ фондым и управленэу КъБР-м щыIэм къыхуагъэхьа тхыгъэхэмрэ саугъэтхэмрэ иратыжыну абы хуеблэгъащ рай- оным и администрацэм и унафэ-щIым и къуэдзэ Дэхъушокъуэ И., КъБР-м и Парламентым и депутат, «Зольские вести» газетым и редак-тор нэхъыщхьэ Бжьахъуэ Р., «Дзэлыкъуэ щIыналъэм цIыхухэр лэжьыгъэкIэ къызэгъэпэщынымрэ социальнэ и лъэныкъуэкIэ къащхьэжынымкIэ и центр» къэрал IуэхущIапIэм и унафэщI Къущхьэ М., Урысейм и Пенсэ фондым и управленэу КъБР-м щыIэм Дзэлыкъуэ щIыналъэм щиIэ къудамэм и унафэщI Мамбэт Л., Сэрмакъ къуажэм и щIыпIэ администрацэм и Iэтащхьэ Махуэ Р. сымэ.
Iэминат зэрыжиIэмкIэ, ар Сэрмакъ къуажэм илъэс 72-рэ хъуауэ щопсэу. И щхьэгъусэ Къалэ Уэсмэн Хьэзрут и къуэр Хэку зауэшхуэм хэтащ, илъэс 11-кIэ узэIэбэкIыжмэ, дунейм ехыжащ. Зэщхьэгъусэхэм быний къащIэхъуащ. Къуэрылъху-пхъурылъуу 8-рэ абыхэм я быныжу 9-рэ яIэщ. Iэминат и къуэмрэ и нысэмрэ ябгъэдэсщ. Гу зэрылъыттамкIэ, нанэр иджыри жыджэрщ икIи и къарум къихь IуэхухэмкIэ унагъуэм ядоIэпыкъу.
ХьэщIэхэм гуапэ дыдэу къаIущIащ нанэ Iумахуэр, фIыщIи къахуищIри, дахэуи къехъуэхъуащ. Иджырей щIэблэм езыхэм я нэгу щIэкIам хуэдэ гузэвэгъуи гугъуехьи ямылъагъуну зэригуапэр жиIащ.
Iэминат и гуащIэ емыблэжу илъэс куэдкIэ колхозым щылэжьащ, «Анэм и щIыхь» медалым и япэ нагъыщэр, «Лэжьыгъэм и ветеран» медалыр къыхуагъэфэщащ.
ДяпэкIи узыншэу и унагъуэм ящхьэщытыну дохъуэхъу, и бынхэмрэ абыхэм я щIэблэхэмрэ я гуапагъэ щымыщIэу Тхьэм игъэпсэу!
ЩОКЪУИЙ Iэминэ,
Дзэлыкъуэ щIыналъэ
администрацэм и пресс-
IуэхущIапIэм и унафэщI.
